
Θεσσαλονίκη,  11 Σεπτεμβρίου 2026 

ΔΕΛΤΙΟ ΤΥΠΟΥ

Στρατηγική συνεργασία ΝΟΗΣΙΣ – ΚΕΕΕ με ισχυρό θεσμικό συμβολισμό

Στο ΝΟΗΣΙΣ η επιμελητηριακή κοινότητα της χώρας, με τη συμμετοχή 59 προέδρων επιμελητηρίων και εκπροσώπων της πολιτικής ηγεσίας


Η υπογραφή Μνημονίου Συνεργασίας ανάμεσα στο Κέντρο Διάδοσης Επιστημών και Μουσείο Τεχνολογίας – ΝΟΗΣΙΣ και την Κεντρική Ένωση Επιμελητηρίων Ελλάδος (ΚΕΕΕ) αποτέλεσε ουσιαστική πρωτοβουλία διασύνδεσης της επιστημονικής γνώσης και της τεχνολογικής εκπαίδευσης με την επιχειρηματικότητα. Η επισημοποίηση της συνεργασίας πραγματοποιήθηκε σε περιβάλλον υψηλού συμβολισμού, αναδεικνύοντας τον ρόλο του ΝΟΗΣΙΣ ως χώρου συνάντησης της γνώσης, της καινοτομίας και του επιχειρείν της χώρας. 
Ιδιαίτερη βαρύτητα είχε η παρουσία των 59 προέδρων των επιμελητηρίων της χώρας στις εγκαταστάσεις του ΝΟΗΣΙΣ, για πρώτη φορά σε αυτή την κλίμακα, προσδίδοντας θεσμικό και επικοινωνιακό βάθος στην πρωτοβουλία, προβάλλοντας την αποστολή και τις δυνατότητες του φορέα στο σύνολο της επιμελητηριακής κοινότητας.
Η συμφωνία θέτει τις βάσεις για κοινές δράσεις που θα φέρουν πιο κοντά τους πολίτες, τους επαγγελματίες και τις επιχειρήσεις στη σύγχρονη επιστημονική και τεχνολογική γνώση, με έμφαση στην ανάπτυξη δεξιοτήτων, την καλλιέργεια δημιουργικής σκέψης και την αξιοποίηση της καινοτομίας ως εργαλείου ανάπτυξης.
Την εκδήλωση τίμησαν με την παρουσία τους εκπρόσωποι της πολιτικής και θεσμικής ηγεσίας, μεταξύ των οποίων ο Τάκης Θεοδωρικάκος, Υπουργός Ανάπτυξης, ο Απόστολος Τζιτζικώστας, Ευρωπαίος Επίτροπος, ο Θανάσης Κοντογεώργης, Υφυπουργός παρά τω Πρωθυπουργώ, ο Δημήτρης Παπαστεργίου, Υπουργός Ψηφιακής Διακυβέρνησης και Τεχνητής Νοημοσύνης, ο Σταύρος Καλαφάτης, Υφυπουργός Ανάπτυξης, και ο Δημήτρης Μαρκόπουλος, βουλευτής Β’ Πειραιώς.
Παρέστησαν επίσης η Μαρία Ελένη Σούκουλη, Υφυπουργός Περιβάλλοντος και Ενέργειας, ο Δημήτρης Τσιόδρας, Ευρωβουλευτής, ο Χριστόδουλος Τοψίδης, Περιφερειάρχης Ανατολικής Μακεδονίας και Θράκης, ο Κωνσταντίνος Γιουτίκας, Αντιπεριφερειάρχης Θεσσαλονίκης Περιφέρειας Κεντρικής Μακεδονίας, ο Ναπολέων Μαραβέγιας, Γενικός Γραμματέας Εμπορίου, ο Λευτέρης Κρητικός, Γενικός Γραμματέας Βιομηχανίας, καθώς και ο Γιώργος Νικητιάδης, εκπρόσωπος του Προέδρου του ΠΑΣΟΚ, Νίκου Ανδρουλάκη.
Το Μνημόνιο προβλέπει συνεργασία σε πεδία όπως η επιστημονική παιδεία των πολιτών, η τεχνολογική εκπαίδευση, η καινοτομία, η περιβαλλοντική ευαισθητοποίηση, ο ψηφιακός εγγραμματισμός, η τεχνητή νοημοσύνη και η συμμετοχή σε εθνικά και ευρωπαϊκά ερευνητικά και αναπτυξιακά έργα.

 «Η συνεργασία με την Κεντρική Ένωση Επιμελητηρίων Ελλάδος ανοίγει έναν ουσιαστικό δρόμο σύνδεσης της επιστήμης και της τεχνολογίας με την παραγωγή, την επιχειρηματικότητα και την κοινωνία. Το ΝΟΗΣΙΣ, ως φορέας διάδοσης της επιστημονικής γνώσης και τεχνολογικής εκπαίδευσης, μπορεί να λειτουργήσει ως χώρος έμπνευσης, μάθησης και δημιουργίας για πολίτες, νέους, επαγγελματίες και επιχειρήσεις», δήλωσε η Πρόεδρος του ΝΟΗΣΙΣ, Δρ. Έρη Τόκα.

 Ο Υφυπουργός Ανάπτυξης, αρμόδιος για την Έρευνα και την Καινοτομία, Σταύρος Καλαφάτης, σημείωσε: «Η έρευνα, η καινοτομία και οι νέες τεχνολογίες αποτελούν βασικά συστατικά της ανάπτυξης στη νέα εποχή. Συνεργασίες όπως αυτή ενισχύουν το οικοσύστημα γνώσης και δημιουργούν γέφυρες ανάμεσα στην επιστημονική κοινότητα, την επιχειρηματικότητα και την κοινωνία, με απτά οφέλη για την οικονομία και τους πολίτες».

 «Η επιμελητηριακή κοινότητα έχει σταθερό προσανατολισμό στη στήριξη των επιχειρήσεων, στην ενίσχυση της ανταγωνιστικότητας και στην προώθηση της καινοτομίας. Το ΝΟΗΣΙΣ αποτελεί σημείο αναφοράς στη Θεσσαλονίκη και στη Μακεδονία, είναι μία αξία που πρέπει να γνωρίσει και να επισκεφθεί κάποιος τόσο από την Ελλάδα όσο και από την Ευρώπη. Η συνεργασία μας δημιουργεί νέες δυνατότητες για εκπαίδευση, ενημέρωση και ανάπτυξη δεξιοτήτων, ιδιαίτερα για τις μικρομεσαίες επιχειρήσεις που καλούνται να ανταποκριθούν στις προκλήσεις της ψηφιακής και πράσινης μετάβασης», επεσήμανε ο Πρόεδρος της ΚΕΕΕ, Γιάννης Βουτσινάς. 

Ο Πρόεδρος του Βιοτεχνικού Επιμελητηρίου Θεσσαλονίκης, Μάριος Παπαδόπουλος, τόνισε ότι: «Για τον βιοτεχνικό κόσμο, η τεχνική εκπαίδευση, η κατάρτιση και η ανάπτυξη σύγχρονων δεξιοτήτων είναι προϋποθέσεις βιώσιμης ανάπτυξης. Το ΒΕΘ στηρίζει ενεργά πρωτοβουλίες που φέρνουν πιο κοντά τις επιχειρήσεις στη γνώση, την τεχνολογία και την καινοτομία, συμβάλλοντας στην αναβάθμιση των τεχνικών επαγγελμάτων και στην ενίσχυση της παραγωγικής βάσης της Θεσσαλονίκης και της χώρας».

Μέσα από τη συνεργασία αυτή, το ΝΟΗΣΙΣ και η ΚΕΕΕ επιδιώκουν να δημιουργήσουν γέφυρες ανάμεσα στην επιμελητηριακή κοινότητα, την επιστημονική γνώση και την τεχνολογική πρόοδο, ενισχύοντας τον ρόλο της εκπαίδευσης, της έρευνας και της καινοτομίας ως μοχλών ανάπτυξης και κοινωνικής συμμετοχής.

Η Γενική Συνέλευση της ΚΕΕΕ, που φιλοξενήθηκε στο ΝΟΗΣΙΣ, αποτέλεσε σημείο συνάντησης εκπροσώπων της πολιτικής ηγεσίας, της επιμελητηριακής κοινότητας και φορέων της ανάπτυξης, αναδεικνύοντας τη σημασία της συνεργασίας για την ενδυνάμωση της μικρομεσαίας επιχειρηματικότητας, την εξωστρέφεια και την αξιοποίηση των νέων τεχνολογιών.
Παράκληση για δημοσίευση ή μετάδοση.

Για οποιαδήποτε επιπλέον πληροφορία μπορείτε να επικοινωνήσετε:
Ελισάβετ Κωνσταντίνου, Υπεύθυνη Επικοινωνίας-Προβολής, τηλ. 2310483045

